lli kuepuka majuto wafaa uwe mwangalifu, ustahimilivu na nidhamu 
Nimewashuhudia watoto mara si haba wakijibizana na wazazi wao kwa njia inayokatiza tamaa. Nikiyataja waziwazi, watoto wamewabughudhi wazazi wale wale wanaojikalifu kuhakikisha kuwa wamepata kisomo cha kuwafaa katika siku za halafu. Labda wazazi wamekosea na kujitia katika hali inayowapa watoto wao kuwasomea kama kana kwamba wanawasomea wadogo wao.
La kusikitisha zaidi ni kwamba hata waliofuzu kujiunga na vyuo mbalimbali, wanaokisiwa kupevuka kimawazo, wamejiunga na wenzio kuwafedhehesha wazazi.
Kwa nini lakini? Mbona fahari wanayoonewa ni ya kupita tu? Au ujana si moshi tena walivyoshtakia babu zetu? Ewe mwanafunzi, usisahau kwamba mzazi wako alikuwa hapo ulipo si miaka mingi iliyopita. Huenda alifurahikiwa mno kuliko unavyodhani. Inawezekana alikuwa makini zaidi akiwa katika umri ulio nao sasa. Ukweli kwamba kubaleghe kunawaingiza vijana katika ngazi ya kutambuliwa kama watu wa kipekee, wenye kufikiri, kunena na kutenda tofauti na binadamu wengine kusiwe sababu yako ya kuwakosea heshima wazazi. 
Fahari unayoonewa sasa itapita baada ya kipindi kifupi iwapo hutatia maanani uadilifu, bidii na stahamala.
Vinginevyo, utajikuta pale pale anapojikuta Otii, mhusika mkuu katika hadithi nizikeni papa hapa, yake Ken Walibora kwenye diwani Tumbo Lisiloshiba na Hadithi Nyingine. Mhusika huyu anayefurahikiwa, kuchangamkiwa na kushabikiwa mno, anasahaulika pindi anapokoma kuchezea klabu ya Bandari FC na timu ya taifa ya kandanda Harambee Stars. Awali lakini, anapokuwa mchezaji hodari wa timu hizi, amepata heshima  ya kupigiwa mfano. Kupuuza uadilifu kunamwingiza katika mapenzi ya kiholela na anaenda kukutana na muumba wake mapema mno.
Kila uteuzi unaoufanya leo ewe mwanafunzi haujali kwamba wewe ni kijana ili kwamba matokeo yawe tofauti kwa kukuonea imani. Ukipanda utovu wa nidhamu, utavuna karaha, ukipenda usipende. Kuwawazia wazazi kama waliopitwa na wakati na kujaza nafasi zao na mitandao ya kijamii ni ujinga ambao kama ngoma ya vijana, haukeshi.Vitabu vitakatifu vinasisitiza utiifu, hasa kwa wazazi. Vinakoleza maelezo yenyewe kwa kutaja kwamba amri hii ndiyo ya kwanza yenye ahadi, ahadi ya kuishi kwa siku nyingi. Nani asiyetaka kuishi kwa siku nyingi? Nani asiyetaka kutambuliwa na muumba wake kwa utii na kutuzwa kwa kuuzingatia? Ewe mwana nakurai uukome utovu wa nidhamu ulivyolikoma titi la mama. Usidhani ni hiari hii, wewe lifuate kama sheria nyingine yoyote ya nchi. Ikibidi, itii amri hii si kwa kutegemea baraka bali kwa kuchelea adhabu.
Wakati mmoja akili zako zikikomaa kweli (sasa bado) utajipongeza kwa kuwaheshimu wakubwa wako ingawa wakati huo hukuona sababu. Nawe mzazi mwombe mungu akujaze ustahimilivu katika kipindi hiki kigumu. Kuwa mwepesi wa kusikiliza lakini mpole katika kunena na kutenda. Bila stahamala, utachukua hatua ambayo utaijutia baadaye, sababu ni kwamba wakati mwingine ukimsikiliza mwanao, utadhani amepagawa. Hatua ya busara ni kumsikiliza na kumpa muda wa kupoa moto. Tumia adhabu kali ikibidi tu lakini nasaha itafaa zaidi kwani baada ya kipindi kifupi mwanao atarejelea utulivu. Na iwe hivyo ambapo hapana lolote la kujutia baina yako na mwanao. 
Mwisho, kumbuka kumpongeza mwanao kila anapoyafikilia matazio yake, yako au yote kwa pamoja. Anapolitenda jambo jema, usije ukajinyamazia tu ukidhani kumpongeza kutamsababisha kuringa hata akaringa kiasi tu hamna ubaya kwani ni wakati wake muhimu asipitilize.
Pongezi hizi zitachangia pakubwa katika kumbainishia yapi yanayokupendeza pia kukuridhisha na ni yapi usiyoyathamani.

Question: Ukipanda utovu wa nidhamu utavuna nini
Answer: karaha